‘เทเวศ’รับทรัพย์เบี้ย1.8พันล้าน
เทเวศฯ รับเบี้ย 1,800 ล้าน โตเพิ่ม 34% ประกันเบ็ดเตล็ดนำโด่งทำรายได้เกินครึ่ง
22 ส.ค. 2555

เทเวศฯ รับเบี้ย 1,800 ล้าน โตเพิ่ม 34% ประกันเบ็ดเตล็ดนำโด่งทำรายได้เกินครึ่ง
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย เปิดเผยว่า ในช่วงไตรมาส 2 ที่ผ่านมา บริษัททำเบี้ยรับรวมได้ 1,829 ล้านบาท เพิ่มขึ้นจากงวดเดียวกันของปีก่อน 34% โดยมีเบี้ยรับสุทธิอยู่ที่ 777 ล้านบาท ส่วนเบี้ยที่เหลือ 1,052 ล้านบาท ได้ส่งงานให้กับบริษัทรับประกันภัยต่อเป็นผู้รับผิดชอบแทน โดยมีกำไรจากการดำเนินงาน 58 ล้านบาท และมีกำไรสุทธิ 34 ล้านบาท
ทั้งนี้ รายได้หลักยังมาจากเบี้ยประกันภัยเบ็ดเตล็ด 1,196 ล้านบาท เพิ่มขึ้นจากปีก่อน 452 ล้านบาท หรือ 60% รองลงมาเป็นเบี้ยประกันภัยรถยนต์ 470 ล้านบาท ลดลงจากปีก่อน 0.42 ล้านบาท หรือ 0.09% ส่วนที่เหลือเป็นเบี้ยประกันอัคคีภัย 118 ล้านบาท เพิ่มขึ้นจากปีก่อน 16 ล้านบาท หรือ 16% เบี้ยประกันภัยทางทะเลและขนส่ง 45 ล้านบาท ลดลงจากปีก่อน 1.3 ล้านบาท หรือ 2.8%
นายชาติชาย กล่าวว่า บริษัทมีรายได้จากการลงทุน 59 ล้านบาท เพิ่มขึ้นจากปีก่อน 18 ล้านบาท หรือ 44% โดยยังเน้นขยายตลาดไปสู่ลูกค้ารายย่อยผ่านช่องทางสาขาและเทเวศ สเตชัน ซึ่งเป็นจุดบริการของเทเวศ ที่กระจายอยู่ตามศูนย์การค้าและแหล่งธุรกิจขนาดใหญ่ รวมถึงการขยายตลาดผ่านสถาบันการเงิน ขณะที่ลูกค้ารายใหญ่เป็นฐานลูกค้าที่แข็งแกร่งอยู่แล้ว ซึ่งผลิตภัณฑ์ใหม่ที่ทำตลาดจะเน้นประกันภัยรถยนต์ประเภท 1 สำหรับรถซิตีคาร์ ประกันภัยรถยนต์ประเภทอื่นที่เพิ่มความคุ้มครองน้ำท่วม สูงถึง 100,000 บาท และประกันภัยธรรมชาติสำหรับสถานประกอบการ ทั้งธุรกิจเล็กและใหญ่
“ด้านการจ่ายค่าสินไหมชดเชยน้ำท่วมใหญ่นั้น ในส่วนของผู้เอาประกันภัยรายย่อย บริษัทสามารถสรุปความเสียหายได้แล้วเกือบทั้งหมด เหลือเพียงในส่วนบ้านที่อยู่อาศัยจำนวน 2 ราย และในส่วนของความเสียหายต่อภาคธุรกิจอุตสาหกรรมที่เทเวศรับประกันภัยไว้เป็นจำนวนค่อนข้างมากนั้น มีความคืบหน้าไปค่อนข้างมาก โดยสามารถสรุปค่าเสียหายได้แล้ว 218 ราย เป็นเงินประมาณ 2,600 ล้านบาท” นายชาติชาย กล่าวทั้งนี้ เมื่อสรุปฐานะทางการเงิน ณ วันที่ 30 มิถุนายน 2555 บริษัทฯ มีสินทรัพย์รวมทั้งสิ้น 15,443 ล้านบาท มีหนี้สินรวมทั้งสิ้น 13,432 ล้านบาท และมีส่วนของผู้ถือหุ้นรวมทั้งสิ้น 2,011 ล้านบาท 
“สำหรับการนำเสนอผลิตภัณฑ์ใหม่ทั้ง 3 ผลิตภัณฑ์ ได้แก่ ประกันภัยรถยนต์ประเภท 1 สำหรับรถซิตี้คาร์ ประกันภัยรถยนต์ ประเภท 2++, 2+, 3++, 3+ ที่เพิ่มความคุ้มครองน้ำท่วมสูงถึง 100,000 บาท และประกันภัยธรรมชาติสำหรับสถานประกอบการทั้งธุรกิจเล็กและใหญ่ซึ่งคุ้มครองทั้ง 6 ภัยหลัก ตามคอนเซ็ป “เทเวศรับประกันเอาอยู่” ที่เสนอขายมาตั้งแต่เดือนพฤษภาคม พบว่ากลุ่มลูกค้าให้การตอบรับเป็นอย่างดี” นายชาติชาย กล่าว 
ทั้งนี้ ในส่วนของการขยายตลาดไปสู่ลูกค้ารายย่อยนอกเหนือไปจากลูกค้ารายใหญ่และลูกค้าองค์กรซึ่งเป็นฐานลูกค้าที่แข็งแกร่งของเทเวศฯ นั้น ปัจจุบัน การขยายตลาดดังกล่าวมีอัตราการเติบโตที่ดี ผ่านช่องทางสาขา และ Deves Station ซึ่งเป็นจุดบริการของเทเวศฯ ที่กระจายอยู่ตามศูนย์การค้าและแหล่งธุรกิจขนาดใหญ่ โดยล่าสุดภายในปี 2555 จะขยายเพิ่มอีก 2 แห่ง คือ The Walk ราชพฤกษ์ และ เซ็นทรัลลำปาง รวมถึงการขยายตลาดผ่านธนาคารและสถาบันการเงินที่เป็นพันธมิตรใกล้ชิดของเทเวศฯ 
“ด้านการจ่ายค่าสินไหมชดเชยเหตุอุทกภัยน้ำท่วมครั้งใหญ่เมื่อปลายปี 2554 นั้น ในส่วนของผู้เอาประกันภัยรายย่อย บริษัทสามารถสรุปความเสียหายได้แล้วเกือบทั้งหมด เหลือเพียงในส่วนบ้านที่อยู่อาศัยจำนวน 2 ราย และในส่วนของความเสียหายต่อภาคธุรกิจอุตสาหกรรมที่เทเวศฯ รับประกันภัยไว้เป็นจำนวนค่อนข้างมากนั้น มีความคืบหน้าไปค่อนข้างมาก โดยสามารถสรุปค่าเสียหายได้แล้ว 218 ราย เป็นเงินประมาณ 2,600 ล้านบาท” นายชาติชาย กล่าว